CELEX: 62021TN0563
Language: fi
Date: 2021-09-06 00:00:00
Title: Asia T-563/21: Kanne 6.9.2021 – Zaitsev v. neuvosto

6.12.2021   
            
            
               FI
            
            
               Euroopan unionin virallinen lehti
            
            
               C 490/45
            
         
      Kanne 6.9.2021 – Zaitsev v. neuvosto
      (Asia T-563/21)
      (2021/C 490/55)
      Oikeudenkäyntikieli: saksa
      
         Asianosaiset
      
      
         Kantaja: Alexander Zaitsev (Minsk, Valko-Venäjä) (edustaja: asianajaja A. Shmagin)
      
         Vastaaja: Euroopan unionin neuvosto
      
         Vaatimukset
      
      Kantaja vaatii, että unionin yleinen tuomioistuin
      
                  —
               
               
                  kumoaa Valko-Venäjän tilanteen johdosta määrättävistä rajoittavista toimenpiteistä annetun päätöksen 2012/642/YUTP täytäntöönpanosta 21.6.2021 annetun neuvoston täytäntöönpanopäätöksen (YUTP) 2021/1002 (EUVL 2021, L 219I, s. 70) ja Valko-Venäjää koskevista rajoittavista toimenpiteistä annetun asetuksen (EY) N:o 765/2006 8 a artiklan 1 kohdan täytäntöönpanosta 21.6.2021 annetun neuvoston täytäntöönpanoasetuksen (EU) 2021/997 (EUVL 2021, L 219I, s. 3) kantajaa koskevilta osin
               
            
                  —
               
               
                  velvoittaa vastaajan korvaamaan kantajan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa seuraaviin kanneperusteisiin.
      
                  1.
               
               
                  Ensimmäinen kanneperuste: perusteluvelvollisuuden laiminlyöminen
                  
                              —
                           
                           
                              Perustelut sille, että kantaja kirjattiin valituksenalaisen toimen liitteessä oleviin luetteloihin, eivät kantajan mukaan täytä SEUT 296 artiklan 2 kohdan vaatimuksia. Ne eivät ole täsmällisiä eivätkä yksityiskohtaisia. Sellaisten perustelujen kuin ”yhteyksiä Lukašenkan perheeseen” ja ”myönnetään tuottoisia sopimuksia liiketoimintaansa varten” käyttäminen sekä perustelu, jonka mukaan kantaja sai tukea Viktar Lukašenkalta, ovat liian yleisiä ja epämääräisiä. Toteamus, jonka mukaan Bremino-Grupp OOO, jossa kantaja on osallisena, on saanut valtiontukea Bremino-Oršan erikoistalousalueen kehittämiseen sekä ”lukuisia taloudellisia ja verotukseen liittyviä etuja”, on kantajan mukaan liian epätäsmällinen, jotta olisi mahdollista ymmärtää, miten kyseisen talousalueen kohtelu poikkeaa muiden Valko-Venäjällä sijaitsevien vapaatuotantoalueiden kohtelusta.
                           
                        
            
                  2.
               
               
                  Toinen kanneperuste: ilmeiset tosiseikkoja koskevat virheet ja arviointivirheet
                  
                              —
                           
                           
                              Kantajan mukaan vastaaja on ilmiselvästi tukeutunut virheelliseen tosiseikastoon. Kantaja ei ole omien sanojensa mukaan ollut koskaan Viktar Lukašenkan avustaja. Kantaja tai hänen määräysvallassaan olevat yritykset eivät ole saaneet tukea Viktar Lukašenkalta. Bremino-Grupp OOO ei ole saanut milloinkaan mitään erityistä etua sen osakkaiden väitettyjen suhteiden valkovenäläisen presidentin perheeseen vuoksi. Kantaja ei ole myöskään Sohra-Grupp OOO:n omistaja, vaan ainoastaan vähemmistöosakas. Sohra-Grupp OOO:lle ei ole myöskään myönnetty mitään erityistä jakeluoikeutta Persianlahden valtioihin tai Afrikkaan.
                           
                        
            
                  3.
               
               
                  Kolmas kanneperuste: kantajan puolustautumisoikeuksien ja hänen oikeutensa tehokkaaseen oikeussuojaan loukkaaminen
                  
                              —
                           
                           
                              Vastaaja ei ilmoittanut kantajalle suunnitellusta toimenpiteestä eikä antanut hänelle mahdollisuutta esittää todisteita väitteiden kiistämiseksi ennen kuin päätös häntä vastaan määrättävistä rajoittavista toimenpiteistä julkaistiin.
                           
                        
            
                  4.
               
               
                  Neljäs kanneperuste: rajoittavien toimenpiteiden suhteettomuus
                  
                              —
                           
                           
                              Riidanalaisilla oikeudellisilla toimilla puututtiin perusteettomasti ja suhteettomasti kantajan perusoikeuksiin, erityisesti omistusoikeuteen, elinkeinovapauteen ja oikeuteen harjoittaa ammattia perusoikeuskirjan 16 ja 17 artiklan mukaisesti.